钦定古今图书集成/理学汇编/文学典/第126卷 > 《祭欧阳公文》前人
## 钦定古今图书集成/理学汇编/文学典/第126卷 > 《祭欧阳公文》前人

呜呼哀哉！公之生于世，六十有六年。民有父母，国有
蓍龟。斯文有传，学者有师。君子有所恃而不恐，小人
有所畏而不为。譬如大川乔岳，虽不见其运动，而功
利之及于物者，盖不可数计而周知。今公之没也，赤
子无所仰庇，而朝廷无所稽疑。斯文化为异端，学者
至于用夷。“君子以为无与为善，而小人沛然自以为”
得时。譬如深山大泽，龙亡而虎逝，则变怪百出，舞䲡
鳝而号狐狸。昔公之未用也，天下以为病；而其既用
也，则又以为迟。及其释位而去也，莫不冀其复用。至
于请老而归也，莫不惆怅失望，而犹庶几于万一者。
幸公之未衰，孰谓公无复有意于斯世也？奄一去而
莫予追。岂厌世之溷浊，洁身而逝乎？将民之无禄而
天莫之遗。昔我先君，怀宝遁世，非公则莫能致。而不
肖无状，因缘出入，受教门下者，十有六年于斯。闻公
之丧，义当匍匐往吊。而怀禄不去，愧古人以忸怩。缄
辞千里，以寓一哀而已矣。盖上以为天下恸，而下以
哭吾私。呜呼哀哉！